Apstiprināts standarta grozījums ar aizsargātu cilmes vietas nosaukumu vai aizsargātu ģeogrāfiskās izcelsmes norādi apzīmēta lauksaimniecības produkta vai pārtikas produkta specifikācijā: publicēšana saskaņā ar Komisijas Deleģētās regulas (ES) Nr. 664/2014 6.b panta 2. un 3. punktu

(2023/C 40/07)

Šis paziņojums ir publicēts saskaņā ar Komisijas Deleģētās regulas (ES) Nr. 664/2014 (1) 6.b panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS (Regula (ES) Nr. 1151/2012)

“Wiśnia nadwiślanka”

ES Nr.: PDO-PL-0586-AM01

Pieteikuma iesniegšanas datums: 26.10.2022.

AĢIN ( ) ACVN (X)

1. Produkta nosaukums

“Wiśnia nadwiślanka”

2. Dalībvalsts, pie kuras pieder ģeogrāfiskais apgabals

Polija

3. Dalībvalsts iestāde, kas paziņo standarta grozījumu

Lauksaimniecības un lauku attīstības ministrija ul. Wspólna 30, 00-930 Varšava Polija

oznaczenia@minrol.gov.pl

4. Apstiprinātā(-o) grozījuma(-u) apraksts

Ģeogrāfiskais apgabals

Apraksts

Teksts specifikācijas 5. punktā un vienotā dokumenta 4. punktā (“Precīza ģeogrāfiskā apgabala definīcija”):

“Wiśnia nadwiślanka audzē ģeogrāfiskā apgabalā, kas ietver:

Mazovijas vojevodistē Lipsko apriņķī šādus pagastus: Lipsko (Lipsko), Šenno (Sienno), Soļeca pie Vislas (Solec n/Wisłą),

Sventokšiskas vojevodistē Opatovas apriņķī šādus pagastus: Ožaruvas (Ożarów) un Tarluvas (Tarłów),

Ļubļinas vojevodistē Krasņikas apriņķī Annopoļas (Annopol) pagasts.”

ir aizstāts ar šādu:

“Produktu “Wiśnia nadwiślanka” audzē ģeogrāfiskā apgabalā, kas ietver:

Lipsko, Sienno un Solec nad Wisłą pašvaldību teritoriju Lipsko apriņķī Mazovijas vojevodistē [Mazowieckie wojevództwo];

Ożarów un Tarłów pašvaldību teritoriju Opatovas [Opatów] apriņķī un Ostrowiec Świętokrzyski, Bałtów un Bodzechów pašvaldību teritoriju Ostrowiec apriņķī Sventokšiskas vojevodistē [Świętokrzyskie wojevództwo];

— Annopol pašvaldības teritoriju Krasņikas [Kraśnik] apriņķī Ļubļinas vojevodistē [Lubelskie wojevództwo].”

Ar grozījumu paplašina ģeogrāfisko apgabalu, iekļaujot Rzeczniów, Ostrowiec Świętokrzyski, Bałtów un Bodzechów pašvaldību teritoriju.

Minēto pašvaldību teritorijā, kas atrodas blakus galvenajam apgabalam, ir tāda pati augsne un klimats, un to ražotājiem ir tādas pašas prasmes. Tas šajā teritorijā ļauj ieviest un audzēt “Wiśnia nadwiślanka” ķiršus, kuriem piemīt pieteikumā noteiktās īpašības, un iegūt apmierinošu ražu. Galvenais augsnes elements, kas rada šā apgabala unikālo raksturu, ir kaļķakmens pamatiezis un ūdensteces, ieskaitot Kamienna upi, kas ķiršu koku ziedēšanas laikā klimatiskos apstākļus padara maigākus, nodrošinot ziedu efektīvu apputeksnēšanu un mēslošanu. Līdz šim nelielais “Wiśnia nadwiślanka” ķiršu stādījumu skaits minēto pašvaldību teritorijā palielinās, un tas ir labākais pierādījums tam, ka šajā apgabalā ir iespējama šāda veida skābo ķiršu audzēšana.

Šis grozījums attiecas uz ģeogrāfisku apgabalu, tāpēc tam piemērojama standarta grozījuma definīcija, kas noteikta Regulas (ES) Nr. 1151/2012 53. panta 2. punktā. Šis grozījums neietilpst 53. panta 2. punkta a)–d) apakšpunktā minēto grozījumu kategorijā.

Grozījums ietekmē vienoto dokumentu

VIENOTAIS DOKUMENTS

“Wiśnia nadwiślanka”

ES Nr.: PDO-PL-0586-AM01 — 26-10-2022

AĢIN ( ) ACVN (X)

1. Nosaukums vai nosaukumi [ACVN vai AĢIN]

“Wiśnia nadwiślanka”

2. Dalībvalsts vai trešā valsts

Polija

3. Lauksaimniecības produkta vai pārtikas produkta apraksts

3.1. Produkta veids [norādīts XI pielikumā]

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar aizsargātu nosaukumu “Wiśnia nadwiślanka” var pārdot tikai augļus, kas iegūti no patsakņu ķirša “Sokówka odroślowa”.

Ar aizsargātu cilmes vietas nosaukumu apzīmē “Wiśna nadwiślanka” ķiršus, kas paredzēti gan izmantošanai pārstrādes rūpniecībā, gan, ņemot vērā to izcilās garšas īpašības, tiešajam patēriņam. “Wiśnia nadwiślanka” ir viens no Polijā sastopamajiem patsakņu (“sokówki odroślowej”) ķiršiem, kas izplatījušies gar Vislas [Wisła] krastiem (no tā cēlies arī ķiršu nosaukums, kas nozīmē “Vislas krastu ķirši”). Nosaukumam nav atbilstoša ekvivalenta latīņu valodā. Šis ķirsis ir selekcionēts no Eiropas pundurķirša, un tas vairojas veģetatīvi ar sakņu atvasēm. To dēvē arī par stepes ķirsi (Prunus fruticosa Pall.). Tas pieder pie rožu dzimtas (Rosaceae Juss.) plūmju apakšdzimtas (Prunoideae) plūmju ģints (Prunus L.) ķiršu apakšģints (Cerasus (Mill.)). Liecība par to, ka “Wiśnia nadwiślanka” ķirši, iespējams, cēlušies no Prunus fruticosa Pall., ir pavairošanas veids, augļu lielums, krāsas intensitāte, kā arī tas, ka audzēšanas apgabalā ir vairs tikai nedaudzi dabīgie anklāvi, kur sastopami Prunus fruticosa Pall. reliktu eksemplāri. “Wiśnia nadwiślanka” augļi ir mazāki nekā to ķiršu augļi, kas iegūti no Prunus avium L. un Prunus cerasus L. un to hibrīdiem.

Apzīmējums “sokówka” (sulas ķirsis) nozīmē, ka augļi izmantojami galvenokārt kā izejviela sulas ražošanai, augļu mīkstumam ir intensīva krāsa, bet kauliņš ir tumšā krāsā, kas līdzīga mīkstuma krāsai. Apzīmējums “odroślowa” (tāds, kas veido atvases no saknēm) saistīts ar to, ka šā veida ķiršiem piecus gadus pēc iestādīšanas no saknēm izaug atvases, ko izmanto pavairošanai.

“Wiśnia nadwiślanka” augļiem ir intensīva krāsa — no tumši sarkanas līdz bordo krāsai —, tā viscaur ir vienmērīga. Tie ir apaļi, nedaudz saplacināti. Kauliņa masas attiecība pret augļa masu atkarībā no koka vecuma ir no 9,4 % līdz 11,3 %. Atkarībā no koka vecuma un atrašanās vietas augļa vidējais diametrs ir 12–20 mm, bet masa — 1,6–3,3 g. Papildu lapu mēslošanas līdzekļi un labvēlīgi laika apstākļi var palielināt augļu lielumu, un augļa diametrs var sasniegt pat 25 mm, bet masa — 4 g. Mīkstums ir tumši sarkans, un krāsa ir vienmērīga. Intensīvā krāsa saglabājas arī pēc pārstrādes. Augļi ir aromātiski, tiem ir ķiršiem raksturīga garša un smarža, garša ir ļoti intensīva, mazliet skābena.

“Wiśnia nadwiślanka” augļiem neatkarīgi no paredzētā izmantojuma jābūt veseliem, bez puvuma pazīmēm un bez redzamiem svešķermeņiem, bez kaitēkļiem un kaitēkļu radītiem bojājumiem, bez nedabīga iekšējā mitruma, kā arī bez neraksturīgas smaržas un garšas.

“Wiśnia nadwiślanka” augļus, kas paredzēti pārstrādei, jānovāc bez kātiņiem un tad, kad augļa miziņa ir pilnībā ieguvusi raksturīgo krāsu. Augļi var būt dažāda lieluma, ar saules un krusas radītiem bojājumiem, ar nosacījumu, ka ir saglabātas “Wiśnia nadwiślanka” īpašības.

Tiešam patēriņam paredzētie “Wiśnia nadwiślanka” augļi jānovāc ar rokām. Augļi nedrīkst būt bojāti un tiem jāizskatās svaigiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi jāveic noteiktajā ģeogrāfiskajā apgabalā. Dārziem jāatrodas 4. punktā noteiktajā ģeogrāfiskajā apgabalā kaļķainās vai kaļķainās māla augsnēs. Stādāmo materiālu iegūst no tādu koku sakņu atvasēm, kas auguši ražīgos augļudārzos noteiktajā ģeogrāfiskajā apgabalā vismaz piecus gadus. Attālumam starp stādiem jābūt vismaz 4 x 2 m, t. i., katram kokam 8 m2. Mēslošanu veic saskaņā ar standartnoteikumiem par mēslojuma lietošanu augļu kokiem.

Tiešam patēriņam paredzētie “Wiśnia nadwiślanka” augļi jānovāc ar rokām. Jūlijā novāktie augļi ir ar kātiņiem, vēlāk novāktajiem augļiem kātiņi var nebūt.

“Wiśnia nadwiślanka” augļi, kas ne vēlāk kā 24 stundu laikā pēc novākšanas nonāk pārstrādes uzņēmumā, nav jādzesina. Ja tos uzglabā ilgāk, tie jādzesina.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Tiešam patēriņam paredzētos ķiršus ielasa 0,5 līdz 5 kg iepakojumos.

“Wiśnia nadwiślanka” ķiršus, kas paredzēti pārstrādei, lasa atsevišķos caurumotos iepakojumos, kuros ķiršu tīrsvars nepārsniedz 13 kg, vai atbilstīga svara kastpaletēs ar slēgtu pamatni.

“Wiśnia nadwiślanka” augļus iepako piemērotā iepakojumā tieši novākšanas vietā. Šis nosacījums tika ieviests, lai nodrošinātu atbilstīgu produkta kvalitāti, kā arī izcelsmes uzraudzībai un kontrolei.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Produktu “Wiśnia nadwiślanka” audzē ģeogrāfiskā apgabalā, kas ietver:

Lipsko, Sienno un Solec nad Wisłą pašvaldību teritoriju Lipsko apriņķī Mazovijas vojevodistē [Mazowieckie wojevództwo];

Ożarów un Tarłów pašvaldību teritoriju Opatovas [Opatów] apriņķī un Ostrowiec Świętokrzyski, Bałtów un Bodzechów pašvaldību teritoriju Ostrowiec apriņķī Sventokšiskas vojevodistē [Świętokrzyskie wojevództwo];

— Annopol pašvaldības teritoriju Krasņikas [Kraśnik] apriņķī Ļubļinas vojevodistē [Lubelskie wojevództwo].

5. Saikne ar ģeogrāfisko apgabalu

Apgabals, kurā audzē “Wiśnia nadwiślanka”, atrodas Vislas krastos, un to raksturo līdzīgi vides apstākļi un kaļķainas vai kaļķaina māla augsnes. Aramkārta parasti nav dziļāka par 0,5 m, un zem tās atrodas masīvs kaļķakmens cilmiezis. Noteiktā ģeogrāfiskā apgabala klimatiskos apstākļus ietekmē arī atrašanās Polijas lielākās upes Vislas krastos, kuras tuvākajā apkārtnē valda savdabīgs mikroklimats. Apgabalā, kur sastopami “Wiśnia nadwiślanka” ķirši, ziedēšanas laikā mēdz būt arī salnas, kas gadu gaitā rada ražas nestabilitāti, bet to ietekmi mazina siltums no Vislas upes. Tādējādi minētajā apgabalā ir samērā droši audzēt šos ķiršus.

Apgabalā, kur audzē šos ķiršus, dominē neitrālas un sārmainas augsnes, un “Wiśnia nadwiślanka” labi iztur pH, kas ir lielāks par 7,0, ko nevar teikt par citām kultivētajām šķirnēm, kurām optimālais pH ir 6,7–7,1. Šīm augsnēm ir augsts pH, jo tajās ir daudz kaļķa (vairāk par 1 000 mg/l).

Svarīgs apgabala specifikas elements ir vietējo ražotāju zināšanas un prasmes, kuri ir iemācījušies audzēt šim apgabalam raksturīgos ķiršus un pielāgot audzēšanas paņēmienus šajā apgabalā dominējošajiem augsnes un klimata apstākļiem. To vislabāk apliecina atbilstīgā stādījumu biezība un veids, kādā atkarībā no augsnes, kurā aug ķirši, no piektā augšanas gada tiek atdalītas sakņu atvases. Ja šīs sakņu atvases nelikvidē, veidojas krūmājs, pasliktinās fitosanitārie apstākļi, augļi kļūst mazāki un samazinās ražas. Attiecībā uz “Wiśnia nadwiślanka” palielināto izturību pret slimībām ir būtiski izvēlēties piemērotus augu aizsardzības līdzekļus. Tas jo īpaši attiecas uz ķiršu mušas (Rhagoletis cerasi) apkarošanu, kuras uzlidojumi vērojami siltā pavasarī un šo ķiršu agrākā ziedēšanas laikā; citām kultivētajām šķirnēm tas nav novērots.

Produkta specifika

“Wiśnia nadwiślanka” raksturīgās īpašības:

— augļi ir ievērojami mazāki nekā citām šķirnēm,

— ļoti intensīva sulas krāsa,

— ļoti augsts antociānu saturs: vairāk nekā 115 mg/100 g (noteikts, izmantojot HPLC metodi),

— liels šķīstošās sausnas daudzums (noteikts refraktometriski): 16–23ooBx,

— liels cukura daudzums: vairāk nekā 13 %,

— augsta skābuma pakāpe (organisko skābju saturs), vismaz 1,4 %, izsakot ābolskābē, ja pH ir 8,1.

Antociānu saturs “Wiśnia nadwiślanka” ķiršos ir vismaz par 20 % lielāks nekā Polijā vispopulārākās ķiršu šķirnes “Łutówki” augļos, kura tiek uzskatīta par pārstrādei vispiemērotāko šķirni. Starpība var sasniegt pat 100 %. Šī starpība un aprakstītā rādītāja lielums ir atkarīgs no attiecīgā gada laika apstākļiem un atrašanās vietas.

“Wiśnia nadwiślanka” ķiršu specifiska īpašība ir arī tā, ka pie kātiņa pamatnes pēc kātiņa noņemšanas (jo īpaši pirmajās ražas novākšanas nedēļās) iztek nedaudz sulas, kas pārvēršas želejveida masā, novēršot turpmāku sulas iztecēšanu, tādējādi pagarinot saglabāšanās laiku salīdzinājumā ar uzlabotajām šķirnēm.

Saikne starp ģeogrāfisko apgabalu un produkta kvalitāti vai īpašībām

Patsakņu sulas ķirši (wiśnie sokówki) sākotnēji tika audzēti Słupia Nadbrzeżna reģionā. Laika gaitā šie ķirši izplatījās plašā joslā ap Vislu, kur bija līdzīgi augsnes un klimata apstākļi. Tā kā šie augļu koki atradās noteiktā reģionā ap Vislu, ķiršu kokus, kas iegūti no vietējās patsakņu sulas ķiršu šķirnes, sauc par Wiśnia nadwiślanka (Vislas krastu ķirši).

Kokiem, kas auguši sārmainā augsnē ar lielu kaļķa saturu, nav ilgs mūžs (20–25 gadi), augļi ir mazāki, ļoti aromātiski, ar intensīvāku krāsu. Mālainās augsnēs, kur kaļķi atrodas dziļāk, sastopami koki, kuru vecums pārsniedz 50 gadus, to augļi ir lielāki un aromāts nedaudz vājāks. Apakškārtā esošais kaļķis izraisa lielu sulas kondensāciju, kā to apliecina samērā lielais ekstrakta un krāsvielas saturs, augļiem piemīt teicamas garšas īpašības un tie izraisa lielu pārstrādes rūpniecības interesi. Šādas augļu īpašības nevar iegūt, ja augsnes pH ir mazāks par neitrālo un tajā ir maz kaļķu.

Ja vietējās patsakņu sulas ķiršus pārvieto uz citu ģeogrāfisko apgabalu, tie parasti aug labi, taču ir apgrūtināta augļu veidošanās. Tas izskaidrojams ar relatīvi agrāku ziedēšanas laiku un ar to saistīto kaitējumu, ko nodara pavasara salnas, kuras neļauj iegūt apmierinošu ražu. Mikroklimatiskie apstākļi, kas atšķiras no apstākļiem noteiktajā ģeogrāfiskajā apgabalā, veicina to, ka veidojas lielāki augļi, kuri satur vairāk ūdens un mazāk ekstrakta.

Augsnes un tuvumā esošā upe kopā ietekmē ne tikai augšanu un ziedēšanu, bet arī pastiprinātu augļu veidošanos un to, ka tiek iegūti augstākās kvalitātes augļi, kam piemīt iepriekš minētās raksturīgās īpašības. Kvalitāte ir cieši un obligāti saistīta ar dārzu atrašanās vietu un tur esošajiem augsnes un klimata apstākļiem. Noteiktajā ģeogrāfiskajā apgabalā esošajā augsnē un dominējošajos klimatiskajos apstākļos citas ķiršu šķirnes aug slikti, un arī augļi veidojas slikti.

Turklāt papildus specifiskajai videi, kurā aug “Wiśnia nadwiślanka”, liela ietekme uz produkta galīgo kvalitāti ir iepriekš aprakstītajām vietējo ražotāju izcilajām prasmēm.

Atsauce uz specifikācijas publikāciju

https://www.gov.pl/web/rolnictwo/produkty-zarejestrowane-jako-chronione-nazwy-pochodzenia-chronione-oznaczenia-geograficzne-oraz-gwarantowane-tradycyjne-specjalnosci

(1) OV L 179, 19.6.2014., 17. lpp.